Valko-Venäjä / Vuoden 2020 presidentinvaalien jälkeisiin mielenosoituksiin osallistuneisiin henkilöihin kohdistuva viranomaismielenkiinto

Belarus / Interest of authorities towards those who protested after the 2020 presidential election

**Kysymykset**

1. Kohdistuuko vuoden 2020 presidentinvaalien jälkeisiin mielenosoituksiin osallistuneisiin yhä viranomaistoimia?

***Questions***

1. Are those who participated in the protests after the 2020 presidential election still targeted by authorities?

Tilannetta Valko-Venäjällä vuoden 2020 presidentinvaalien jälkeen on aiemmin käsitelty seuraavissa kyselyvastauksissa:

*2.11.2021 ”Valko-Venäjä / Vuoden 2020 presidentinvaalit, viranomaismielenkiinnon kohteena olevat ryhmät, mielenosoittajien tuomiot”.[[1]](#footnote-1)*

*21.9.2021 ”Valko-Venäjä / Oikeusapu, oikeudenmukainen oikeudenkäynti, valittaminen rikosasioissa, vankilaolosuhteet”.[[2]](#footnote-2)*

*11.1.2021 ”Valko-Venäjä / Vuoden 2020 presidentinvaalit, oppositioaktivistit, lasten huostaanotto poliittisin motiivein”.[[3]](#footnote-3)*

## Kohdistuuko vuoden 2020 presidentinvaalien jälkeisiin mielenosoituksiin osallistuneisiin yhä viranomaistoimia?

YK:n erikoisraportoijan 20.7.2022 julkaisemassa, Valko-Venäjän ihmisoikeustilannetta käsittelevässä raportissa todetaan, että vuoden 2020 toisella puoliskolla maan viranomaisten näkökulmasta ”luvattomiin joukkotapahtumiin”, kuten rauhanomaisiin marsseihin ja mielenosoituksiin, osallistuneiden henkilöiden pelottelu ja ahdistelu on yltynyt.[[4]](#footnote-4) Riippumattoman valkovenäläisen Zerkalo-julkaisun (ven. Зеркало) 16.8.2022 julkaisemassa artikkelissa todetaan, että vuoden 2020 mielenosoitusten perusteella tehdyt kiinniotot ovat jatkuneet joukoittain vuonna 2022.[[5]](#footnote-5) Valko-Venäjän turvallisuuskoneiston entisistä työntekijöistä koostuva BYPOL-ryhmä on todennut vuonna 2021, että turvallisuusjoukot käyttävät Kipod-kasvojentunnistusohjelmaa tunnistaakseen mielenosoituksissa olleita henkilöitä. BYPOLin edustaja on todennut elokuussa 2022, että turvallisuusjoukot käyttävät yhä aktiivisesti kyseistä ohjelmaa mielenosoituksiin osallistuneiden henkilöiden tunnistamiseksi. Kipodiin on ladattu sekä toimittajien että viranomaisten kuvaamaa valokuva- ja videomateriaalia mielenosoituksista. BYPOLin mukaan Kipod on asennettu jokaiselle sisäministeriön ja tutkintakomitean tietokoneelle. Jotkut kiinniotetut ovat kertoneet poliisin tarkastelleen kuvia tästä ohjelmasta jopa heidän edessään.[[6]](#footnote-6)

Puolalaisomisteisen uutiskanava Belsatin (valkoven. Белсат) 2.10.2022 julkaisemassa artikkelissa valkovenäläisen ihmisoikeuskeskus Vjasnan (valkoven. Вясна) ihmisoikeusaktivisti Natalja Satsunkevitš toteaa, että osallistuminen mielenosoituksiin elokuussa ja syksyllä 2020 tulkitaan yleistä järjestystä törkeästi rikkovaan toimintaan osallistumiseksi, mistä rangaistaan rikoslain 342 §:n nojalla (yleistä järjestystä törkeästi rikkovien toimien järjestäminen ja valmistelu tai niihin aktiivisesti osallistuminen).Satsunkevitš toteaa, että kymmeniä ihmisiä otetaan kiinni joka kuukausi nimenomaan vuoden 2020 tapahtumien vuoksi.[[7]](#footnote-7)

Ihmisoikeuskeskus Vjasnan julkaisemassa, syyskuun 2022 ihmisoikeustilannetta Valko-Venäjällä käsittelevässä katsauksessa todetaan, että poliisi ottaa edelleen kiinni vuonna 2020 mielenosoituksiin osallistuneita henkilöitä, ja heitä rangaistaan tuomioistuimissa.[[8]](#footnote-8) Lokakuuta 2022 käsittelevän katsauksen mukaan elokuun 2020 mielenosoittajia vastaan kohdistuvien rikosasioiden määrä ei vähene. Katsauksen tarkasteluajanjaksolla 34 henkilöä tuomittiin törkeästi yleistä järjestystä rikkovasta ryhmätoiminnasta (rikoslain 342 §:n m. 1).[[9]](#footnote-9) Marraskuuta 2022 käsittelevässä katsauksessa todetaan, että Valko-Venäjän viranomaisten vastustajiin ja toisinajattelijoihin kohdistuvat syytteet ovat maassa tapahtuvan sorron ankarin muoto. Merkittävä osa tuomituista on vuoden 2020 mielenosoituksiin osallistuneita henkilöitä. Tuomioistuimet rankaisevat yhä vuoden 2020 mielenosoittajia.[[10]](#footnote-10) Lisäksi Vjasnan 2.12.2022 julkaisemassa artikkelissa kiinnitetään huomiota siihen, että Valko-Venäjällä on ollut yli vuoden ajan olemassa käytäntö, jossa hallinnolliseen arestiin tuomittuja henkilöidä voidaan lähettää hallinnollisen arestin jälkeen takaisin vankeuteen useita kertoja uusien tapausten nojalla.[[11]](#footnote-11)

Uutiskanava Belsatin 5.12.2022 julkaisemassa artikkelissa todetaan, että Valko-Venäjältä raportoidaan joka päivä kiinniotoista, etsinnöistä, tuomioista sekä niin kutsutuista katumusvideoista. Ihmisoikeuskeskus Vjasna kirjasi tällaisia tapauksia syyskuussa 2022 yhteensä 155, lokakuussa 2022 yhteensä 253 ja marraskuussa 2022 yhteensä 274. Valko-Venäjän nykyisissä olosuhteissa on melko vaikeaa arvioida sortojen uhrien tarkkaa lukumäärää tai saada selville kiinniottojen syitä. Turvallisuusjoukkojen lähellä toimivat Telegram-kanavat julkaisevat kiinniotetuista niin kutsuttuja katumusvideoita. Belsat toteaa, että useimmiten, arviolta noin 40 % tapauksista, kiinnioton ja sen seurauksena tehdyn ja julkaistun katumusvideon perusteena on turvallisuusjoukkojen netistä löytämä kuva tai video mielenosoituksiin osallistumisesta.[[12]](#footnote-12) Ihmisoikeusaktivistit uskovat, että turvallisuusjoukot pakottavat poliittisin syin kiinniotettuja henkilöitä tekemään katumusvideoita kidutuskeinoja käyttäen tai kidutuksella uhaten.[[13]](#footnote-13)

Ihmisoikeuskeskus Vjasnan ihmisoikeusaktivisti Natalja Satsunkevitš toteaa Belsatin 5.12.2022 julkaisemassa artikkelissa, että vuoden 2020 mielenosoituksiin osallistuneiden henkilöiden kiinniotot jatkuvat. Turvallisuusjoukot saavat osallistujista tietoa eri tavoin, minkä jälkeen he etsivät henkilöt ja ottavat heidät kiinni rikoksesta epäiltyinä. Toimittaja ja poliittinen kommentaattori Aleksandr Klaskovski toteaa, että loputtomasti jatkuvissa sortotoimissa ei tavallaan ole mitään odottamatonta, vaan viranomaiset yksinkertaisesti toteuttavat lupaustaan löytää ja rangaista kaikki vuoden 2020 mielenosoituksiin osallistuneet. Klaskovskin mukaan kiinniotettujen joukossa on henkilöitä, jotka eivät ole olleet poliittisesti aktiivisia pitkään aikaan. Heitä otetaan kiinni, jotta kaikki pelkäisivät ja ymmärtäisivät sen, että hallinto ei anna anteeksi mielenosoituksiin osallistumista. Samaan aikaan turvallisuusjoukkojen on osoitettava oma tarpeellisuutensa.[[14]](#footnote-14)

Kansainvälisen Radio France internationale -radiokanavan (RFI) 25.11.2022 julkaisemassa artikkelissa Vjasnan ihmisoikeusaktivisti Sergei Sys toteaa, että Valko-Venäjällä on käynnissä ilmiö, jossa mielenosoituksista jo aiemmin tuomittuja henkilöitä on alettu nyt asettaa syytteeseen uudelleen. Lainvalvontaviranomaiset voivat syyttää henkilöä esimerkiksi aiemmin tavanomaisena pidetyn, mutta sittemmin viranomaisten ekstremistiseksi luokitteleman sisällön tilaamisesta.[[15]](#footnote-15) Belsatin 9.8.2022 julkaisemassa artikkelissa todetaan, että sisäministeriö on luokitellut syksystä 2021 lähtien viranomaisten mielestä ei-toivottavia medioita sekä Telegram-kanavia ja -keskusteluryhmiä ekstremistisiksi ryhmiksi. Ekstremistisen ryhmän perustaminen tai sellaisen toimintaan osallistuminen on rikos.[[16]](#footnote-16) YK:n erikoisraportoijan 20.7.2022 julkaisemassa raportissa todetaan, että naisten marsseja, naapureiden teekutsuja ja solidaarisuusmielenosoituksia koordinoivia Telegram-viestipalvelun keskusteluryhmiä on leimattu ekstremistisiksi, ja niihin osallistuneita henkilöitä on syytetty takautuvasti teoista, jotka eivät olleet niiden tekoaikoina rikoksia.[[17]](#footnote-17) Naapureiden teekutsuja koordinoivilla keskusteluryhmillä viitataan niin kutsuttuihin pihapiirikeskusteluryhmiin. Telegram-viestipalvelussa toimivat pihapiirikeskusteluryhmät ovat samassa kerrostalossa tai kaupunginosassa asuvia naapureita yhdistäviä keskusteluryhmiä, joissa on vuoden 2020 presidentinvaalien jälkeen koordinoitu protestitoimintaa sekä esimerkiksi naapureiden välisiä teekutsuja. Valko-Venäjän tutkintakomitea on ilmoittanut, että osallistuminen tällaisiin keskusteluryhmiin vastaa ekstremistiseen toimintaan osallistumista.[[18]](#footnote-18)

**Vuoden 2020 mielenosoitusten vuoksi kiinniotettuja**

Alla esitellään esimerkkejä ihmisoikeuskeskus Vjasnan mainitsemista, syksyllä 2022 tapahtuneista kiinniotoista, jotka liittyvät vuonna 2020 tapahtuneeseen mielenosoitustoimintaan. Kiinniotetuista henkilöistä ja heihin kohdistuvista hallinto- tai rikoslain mukaisista syytteistä on saatavilla vain hyvin rajallisesti tietoa. Useimmiten kiinniotettuja syytetään yleistä järjestystä törkeästi rikkovien toimien järjestämisestä ja valmistelusta tai niihin aktiivisesti osallistumisesta (rikoslain 342 §).

Vjasnan mainitsemia kiinniottoja joulukuulta 2022:

* Latviasta Valko-Venäjälle palannut mies otettiin kiinni. Hänestä julkaistiin katumusvideo hallinnolle myötämielisillä Telegram-kanavilla. Videolla mies kertoo osallistuneensa mielenosoituksiin vuonna 2020. Häntä syytetään rikoslain 342 §:n nojalla.[[19]](#footnote-19)
* 60-vuotias Olga Kravtšuk otettiin kiinni ekstremistiseksi luokitellun materiaalien uudelleenjulkaisemisesta. Katumusvideolla Kravtšuk tunnustaa myös osallistuneensa presidentinvaalien jälkeisiin mielenosoituksiin. Turvallisuusviranomaisten mukaan Kravtšuk pidätettiin 15 päiväksi.[[20]](#footnote-20)

Vjasnan mainitsemia kiinniottoja marraskuulta 2022:

* Homelissa otettiin kiinni paikallisen baarin baarimikko Gleb Vetoškin. Hallinnolle myötämielisten Telegram-kanavien mukaan mies jakoi ekstremististä materiaalia, osallistui mielenosoituksiin elokuussa 2020, loukkasi virkamiehiä ja yllytti yhteiskunnalliseen vihaan. Häntä vastaan laadittiin pöytäkirja hallintolain 19.11 §:n m. 2 nojalla (ekstremistisen materiaalin levittäminen), ja turvallisuusviranomaisten mukaan materiaalia on myös kerätty ja lähetetty tutkintakomitealle rikosasioiden avaamiseksi.[[21]](#footnote-21)
* Viisi miestä otettiin kiinni, ja he saivat syytteet rikoslain 342 §:n m. 1 nojalla. Vjasnan mukaan syytteet koskevat luultavasti vuoden 2020 mielenosoituksiin osallistumista.[[22]](#footnote-22)
* Hallinnolle myötämielisten Telegram-kanavien mukaan 26-vuotias minskiläinen Vasili Šalkevitš otettiin kiinni mielenosoituksiin osallistumisesta. Kiinnioton syynä oli Šalkevitšin julkisella Instagram-sivulla julkaistut kuvat mielenosoituksista.[[23]](#footnote-23)
* Hallinnolle myötämielisten Telegram-kanavien mukaan 24-vuotias minskiläinen Viktor Gurko otettiin kiinni. Gurkosta julkaistulla katumusvideolla hän tunnustaa osallistuneensa mielenosoituksiin vuonna 2020 ja kulkeneensa tällöin ajoradalla.[[24]](#footnote-24)
* Minskin kaupungilla notaarina työskentelevä nainen otettiin kiinni syytettynä mielenosoituksiin osallistumisesta. Hänestä julkaistiin hallinnolle myötämielisellä Telegram-kanavalla video. Hänet raportoitiin otetun kiinni ekstremistisen pihapiirikeskusteluryhmän tapauksen tutkimisen aikana. Nainen kieltää mielenosoituksiin osallistumisen, mutta myöntää olleensa mukana pihapiirikeskusteluryhmässä.[[25]](#footnote-25)
* Valko-Venäjän kansallisen tiedeakatemian 71-vuotias kirjeenvaihtajajäsen Oleg Davydenko ja hänen vaimonsa Natalja otettiin kiinni vuoden 2020 mielenosoituksiin osallistumisen vuoksi. Kiinniotto tehtiin mielenosoituksesta otetun kuvan perusteella. Pariskunta vietiin Okrestinan pidätyskeskukseen, ja heitä syytetään rikoslain 342 §:n nojalla.[[26]](#footnote-26) Valko-Venäjän valtion turvallisuuspalvelu KGB oli suorittanut Valko-Venäjän kansallisessa tiedeakatemiassa joukkokiinniottoja lokakuun 2022 lopulla. Tällöin viranomaiset veivät pois ainakin 44 henkilöä, joista 41 vapautettiin myöhemmin. Marraskuun alussa kiinniotot jatkuivat, ja tällöin Oleg Davydenko joutui kiinniotetuksi.[[27]](#footnote-27)

Vjasnan mainitsemia kiinniottoja lokakuulta 2022:

* Hallinnolle myötämielisten Telegram-kanavien mukaan 28.10.2022 Mahiljouissa otettiin kiinni muusikko Aleksei Vorontsov, joka väitetysti osallistui presidentinvaalien jälkeisiin mielenosoituksiin ja kommentoi ”tuhoisilla” Telegram-kanavilla.[[28]](#footnote-28)
* David Antašvili otettiin kiinni, ja hänestä kuvattiin katumusvideo. Katumusvideolla hän kertoo osallistuneensa Minskissä presidentinvaalien jälkeisiin mielenosoituksiin.[[29]](#footnote-29)
* Natalja Dulina otettiin kiinni syytettynä rikoslain 342 §:n nojalla. Kiinniottoon osallistui vähintään kuusi lainvalvontaviranomaista. Kiinniottoa ennen Dulina oli kuluneen vuoden aikana joutunut ainakin neljästi kiinniotetuksi ja syytetyksi poliittisiin motiiveihin käytettyjen hallintolain pykälien nojalla.[[30]](#footnote-30)
* Lokakuun alussa Minskissä otettiin kiinni Maria Jaštšenko yhdessä hänen poikaystävänsä Roman Tsigankovin kanssa. Kiinnioton yhteydessä poliisit murtautuivat heidän asuntoonsa. Kiinnioton jälkeen molemmat tuomittiin 14 päiväksi hallinnolliseen arestiin hallinnollisista rikkomuksista, ja samaan aikaan heitä vastaan avattiin rikosasiat. Hallinnollisten tuomioiden suorittamisen jälkeen pariskunta ei vapautunut, vaan heidät siirrettiin tutkintavankilaan mielenosoituksiin osallistumisesta rikoslain 342 §:n nojalla syytettyinä.[[31]](#footnote-31)
* Valtionyliopiston opiskelija Dmitri Minjailo otettiin kiinni dekaanin kansliassa. Häntä syytetään mielenosoituksiin osallistumisesta ja ekstremistisen materiaalin levittämisestä vuonna 2020.[[32]](#footnote-32)
* Valko-Venäjän sisäministeriön korruption ja järjestäytyneen rikollisuuden vastaisen osaston (GUBOPiK) työntekijät suorittivat kotietsinnän aktivisti Valerija Tšernomortsevajan kotona. Tšernomortsevaja pidätettiin 10 päiväksi, minkä jälkeen hänet siirrettiin tutkintavankilaan syytettynä vuoden 2020 mielenosoituksiin osallistumisesta rikoslain 342 §:n nojalla.[[33]](#footnote-33)
* Näyttelijä Denis Nikitik otettiin kiinni Minskissä. Hallinnolle myötämielisten Telegram-kanavien mukaan hän osallistui mielenosoituksiin ja kirjoitti hallintoa loukkaavia kommentteja nettiin.[[34]](#footnote-34)
* Mahiljouissa turvallisuusjoukot ottivat kiinni 37-vuotiaan ohjelmistosuunnittelija Aleksandr Tsygankovin. Miehestä kuvatulla ja julkaistulla katumusvideolla hän kertoo matkustaneensa Minskiin vuonna 2020 useita kertoja mielenosoituksiin osallistuakseen.[[35]](#footnote-35)
* Hallinnolle myötämieliset Telegram-kanavat kertoivat 28-vuotiaan Juri Hristoljubovin kiinniotosta. Turvallisuusviranomaisten mukaan hän osallistui presidentinvaalien jälkeisiin mielenosoituksiin ja esti toiminnallaan liikenteen kulkua. Turvallisuusviranomaiset väittävät myös, että Liettuan tiedustelupalvelu otti Hristoljuboviin yhteyttä vuonna 2020 ja tarjosi rahaa mielenosoituksiin osallistumisesta.[[36]](#footnote-36)
* Hallinnolle myötämielisillä Telegram-kanavilla julkaistiin katumusvideo, jolla esiintyvä mies otettiin kiinni turvallisuusjoukkojen mukaan presidentinvaalien jälkeisiin mielenosoituksiin osallistumisen vuoksi.[[37]](#footnote-37)
* Valkovenäläisen Aerobelservis-matkatoimiston kiinniotetusta johtajasta ja kahdesta työntekijästä julkaistiin katumusvideot, joilla he tunnustavat osallistuneensa presidentinvaalien jälkeisiin mielenosoituksiin. Myös muita matkatoimiston työntekijöitä otettiin kiinni.[[38]](#footnote-38)

**Vuoden 2020 mielenosoitusten vuoksi tuomittuja**

Alla esitellään vuoden 2020 mielenosoituksiin liittyviä tuomioita, jotka mainitaan ihmisoikeuskeskus Vjasnan julkaisemissa, Valko-Venäjän ihmisoikeustilannetta loka- ja marraskuussa 2022 käsittelevissä katsauksissa. Kaikissa tapauksissa tuomio langetettiin yleistä järjestystä törkeästi rikkovien toimien järjestämisestä ja valmistelusta tai niihin aktiivisesti osallistumisesta (rikoslain 342 §:n m. 1).

Muusikko Aleksandr Kuharenko tuomittiin Minskissä 16.11.2022 kahdeksi vuodeksi vapaudenrajoitukseen avotyyppiseen rangaistuslaitokseen[[39]](#footnote-39) . Kuharenko oli otettu kiinni 2.8.2022 hänen uudelleenjulkaistuaan sosiaalisessa mediassa BYPOL-ryhmän videon. Uudelleenjulkaisun vuoksi Kuharenko tuomittiin kymmenen päivän hallinnolliseen arestiin, minkä jälkeen häntä vastaan avattiin rikosasia rikoslain 342 §:n m. 1 nojalla.[[40]](#footnote-40)

Minskissä 28-vuotias Natalja Zorina tuomittiin 11.11.2022 kolmeksi vuodeksi vapaudenrajoitukseen ilman määräämistä avotyyppiseen rangaistuslaitokseen[[41]](#footnote-41). Syyttäjän mukaan Zorina osallistui yhteen mielenosoitukseen Minskissä vuonna 2020. Mielenosoituksessa Zorina, muiden mielenosoittajien kanssa, meni tielle, huusi julkisesti iskulauseita, taputti äänekkäästi, heilutti käsiään ja esti tahallaan liikenteen kulun tukkimalla tien. Syyttäjän mukaan hänen toimintansa aiheutti häiriöitä joukkoliikenteelle.[[42]](#footnote-42)

Minskiläinen tuomioistuin tuomitsi 4.11.2022 katolilaisen yhteiskunta-aktivistin Nikolai Artjuhovin kahdeksi vuodeksi ja kuudeksi kuukaudeksi vapaudenmenetykseen yleisen turvatason rangaistussiirtolaan. Syyttäjän mukaan elokuussa 2020 Artjuhov julkaisi sosiaalisessa mediassa kehotuksia mielenosoituksiin osallistumisesta sekä tietoa mielenosoittajien kokoontumispaikasta ja -ajasta Minskissä. Lisäksi hän osallistui elokuussa 2020 Minskissä yhteen mielenosoitukseen.[[43]](#footnote-43)

Nikolai Butskille langetettiin 3.11.2022 Minskissä kahden vuoden vapaudenrajoitustuomio ilman määräämistä avotyyppiseen rangaistuslaitokseen. Butskia syytettiin mielenosoitukseen osallistumisesta Minskissä vuonna 2020. Mielenosoituksen aikana Butski liikkui, yhdessä ryhmän kanssa, ajoradalla ja häiritsi julkista liikennettä. Butski kertoo itse kulkeneensa pääasiassa jalkakäytävää pitkin ja olleensa ajoradalla vain tietä ylittäessään. Julkisen liikenteen kulku ei häiriintynyt, sillä lainvalvontaviranomaiset olivat sulkeneet tien. Miehen syyllisyys todistettiin ekstremistisiksi tunnustetuilta Telegram-kanavilta saatujen videoiden ja valokuvien sekä miehen puhelimen sijaintitietojen perusteella.[[44]](#footnote-44)

Andrus Asmolovski, Artur Smoljakov ja Diana Tšernušina -nimiset United Civil Party -oppositiopuolueen jäsenet tuomittiin 31.10.2022 Minskissä vapaudenmenetykseen yleisen turvatason rangaistussiirtolaan mielenosoituksiin osallistumisen vuoksi. Asmolovski tuomittiin kolmen vuoden rangaistukseen ja Smoljakov ja Tšernušina kahden vuoden rangaistukseen. Heidät oli otettu kiinni heinäkuun lopulla 2022, minkä jälkeen he olivat tuomion antamiseen saakka tutkintavankilassa.[[45]](#footnote-45)

Roman Bagri tuomittiin 26.10.2022 2,5 vuodeksi vapaudenrajoitukseen ilman määräämistä avotyyppiseen rangaistuslaitokseen ja Viktorija Ždanovitš vuodeksi vapaudenmenetykseen yleisen turvatason rangaistussiirtolaan mielenosoituksiin osallistumisesta vuonna 2020. Bagrin syytettiin osallistuneen kerran ja Ždanovitšin viisi kertaa mielenosoituksiin. Heidät oli otettu kiinni elokuussa 2022. Tällöin Bagri tuomittiin 12 päivän hallinnolliseen arestiin, minkä jälkeen häntä vastaan avattiin rikosasia.[[46]](#footnote-46)

Hrodnassa 26-vuotias Andrei Lagun tuomittiin 6.10.2022 vapaudenrajoitukseen avotyyppiseen rangaistuslaitokseen 2,5 vuodeksi. Lagun osallistui 6.9.2020 Hrodnassa järjestettyyn ”yhtenäisyyden marssiin”. Kyseistä marssia leimasivat ankarat kiinniotot, joiden aikana turvallisuusjoukot käyttivät kyynelkaasua mielenosoittajia vastaan. Viranomaiset tunnistivat miehen marssista kuvatusta videosta. Lagun pidätettiin 1.8.2022, ja hän oli tutkintavankilassa kaksi kuukautta ennen oikeudenkäyntiä.[[47]](#footnote-47)

Milana Volfovitš tuomittiin Minskissä 3.10.2022 kahdeksi vuodeksi ja kuudeksi kuukaudeksi vapaudenrajoitukseen ilman määräämistä avotyyppiseen rangaistuslaitokseen. Volfovitšia syytettiin mielenosoitusmarssiin osallistumisesta vuonna 2020. Hänet tunnistettiin marssissa otetuista valokuvista, jotka turvallisuusviranomaiset löysivät hänen puhelimestaan.[[48]](#footnote-48)

**Valko-Venäjälle palaaminen**

Zerkalo-julkaisun 4.8.2022 julkaisemassa artikkelissa todetaan, että on tiedossa tapauksia, joissa vielä kaksi vuotta presidentinvaalien jälkeen ulkomailta Valko-Venäjälle palanneita henkilöitä on otettu kiinni. Kyseisissä tapauksissa henkilöillä ei ollut etukäteen tietoa siitä, että heitä vastaan olisi avattu rikosasiaa. Heitä ei myöskään ollut tuomittu edes hallinnolliseen arestiin. BYPOL-ryhmän edustaja Aleksandr Azarov toteaa, että Valko-Venäjälle palanneiden mielenosoittajien kiinniotot ovat linjassa lainvalvontaviranomaisten työn kanssa. Azarov on Valko-Venäjän sisäministeriön korruption ja järjestäytyneen rikollisuuden vastaisen osaston (GUBOPiK) entinen työntekijä. Azarovin mukaan lainvalvontaviranomaiset pitävät kirjaa mielenosoittajista. Kaikista mielenosoituksista kerätään kuva- ja videomateriaalia, ja henkilöitä tunnistetaan Kipod-kasvojentunnistusohjelman avulla. Puhelimen sijaintitiedoista tarkistetaan, missä henkilö on ollut mielenosoituksen aikana. Henkilöstä kerätään tietoa muun muassa siitä, onko hän poistunut maasta, ja hänet laitetaan rajanylitystarkkailuun. Tämän vuoksi turvallisuusjoukot voivat odottaa vuosia henkilön kiinniottoa. Henkilöä ei yleensä oteta kiinni suoraan rajalla, vaan vasta Valko-Venäjällä kotipaikkakunnalle saapumisen jälkeen.[[49]](#footnote-49)

Azarov toteaa, että mielenosoituksiin osallistui satoja tuhansia henkilöitä, ja heidän tietojensa tallettamisessa viranomaisten tietokantaan kestää aikansa. Tämän vuoksi ulkomailta palaamisen jälkeen kiinniotetut henkilöt ovat pystyneet aiemmin poistumaan maasta turvallisesti. Turvallisuusjoukot jatkavat mielenosoittajien tietojen tallettamista vähitellen. Viranomaisten päätehtävänä on tukahduttaa järjestelmällisesti kaikki protestit maassa sekä nyt että vastaisuudessa. Azarovin mukaan turvallisuusjoukoilla on ”mellakkatietokanta”, johon on tallennettu kaikkien hallinto- ja rikoslain nojalla tuomittujen henkilöiden tiedot. Lisäksi mielenosoituksiin osallistuneiden henkilöiden tietoja voi olla rekisteröitynä sisäministeriön tietokantaan. Azarovin mukaan rikosasioita ei avata etukäteen, vaan turvallisuusjoukot odottavat, että rikoksesta epäilty henkilö palaa maahan. Poliisit eivät mielellään etsintäkuuluta henkilöä ja avaa hänelle rikosasiaa, sillä avoimena olevia tutkintoja pidetään merkkinä virkamiehen huonosta suoriutumisesta. Jos rikosasiaa ei avata, luulee henkilö olevansa turvassa ja palaa Valko-Venäjälle, missä hänet pidätetään. Azarovin arvion mukaan vuoden 2020 mielenosoituksiin osallistunut, Valko-Venäjälle palaava henkilö ei voi ennakkoon tietää, onko hänestä merkintä viranomaisrekisterissä, tai että tullaanko hänet ottamaan kiinni kotimaahan paluun jälkeen, vaikka henkilöä vastaan ei olisikaan aiemmin nostettu rikosasiaa tai hallinnollista syytettä. Mielenosoitukseen osallistuneen henkilön tulee ymmärtää, että vaikka hänestä ei olisi julkisesti saatavilla valokuvia, on silti riski, että turvallisuusjoukot pystyvät jollakin tavalla todistamaan hänen osallistumisensa mielenosoituksiin. Lisäksi henkilö voidaan ottaa kiinni hänen netissä julkaisemiensa kommenttien vuoksi. Kiinniotolle on iso riski, jos henkilö osallistui mielenosoituksiin ja kommentoi jotakin sosiaalisessa mediassa, vaikka häntä ei olisikaan missään tietokannassa.[[50]](#footnote-50)

Myös Belsatin 2.10.2022 julkaisemassa artikkelissa todetaan, että ihmisoikeusaktivistien näkemyksen mukaan ei ole keinoa selvittää etukäteen, kohdistuuko henkilöön rikosasiaa. Näin ollen jokaisen Valko-Venäjälle palaamista miettivän henkilön tulisi arvioida oma riskinsä ja olla valmistautunut pahimpaan. Kiinniotto ei tapahdu välittömästi rajan ylittämisen jälkeen, vaan vasta henkilön saavuttua kotikaupunkiinsa. Belsatin haastattelemien lakimiesten mukaan turvallisuusjoukot saavat rajavartijoilta tiedon siitä, että henkilö on ylittänyt rajan. Sen jälkeen hänen tapaustaan aletaan tutkimaan, rikosasia avataan, ja henkilö otetaan kiinni. Ihmisoikeusaktivistien mukaan erityisesti aiemmin mielenosoituksiin osallistumisen vuoksi kiinniotettujen, Valko-Venäjälle matkustavien henkilöiden tulisi valmistautua perusteellisiin henkilökohtaisten tavaroiden tarkastuksiin rajalla. Turvallisuusjoukot sieppaavat melko usein ihmisiä, jotka tilaavat ekstremistiseksi luokiteltua sisältöä. Valko-Venäjällä lähes kaikki riippumattomat julkaisut on tunnustettu ekstremistisiksi. Jopa valokuvia voidaan käyttää kiinniottojen perusteena. Tässä tapauksessa henkilö voi joutua sekä hallintolain että rikoslain mukaiseen vastuuseen. Rikoksen vanhentumisaika pitenee sitä mukaa, kun rikoksen tehnyt henkilö piileskelee syyttäjäviranomaiselta tai tuomioistuimelta.[[51]](#footnote-51)

**Tietojen saatavuudesta**

Radiokanava RFI:n uutissivustolla 25.11.2022 julkaistussa artikkelissa ihmisoikeusaktivisti Sergei Sys toteaa, että ihmisoikeuskeskus Vjasnan toiminta on vaikeutunut. Vjasna toimii tätä nykyä maanpaossa. Valko-Venäjällä tapahtuvista päivittäisistä ihmisoikeusloukkauksista on vaikeaa saada ja kerätä tietoa. Aiemmin esimerkiksi oikeuden langettamista tuomioista pystyi saamaan tietoa virallisista lähteistä, mutta nyt tällaisen tiedon saaminen on estetty. Tuomioistuinkäsittelyistä 25 prosenttia pidetään suljettujen ovien takana. Poliittisiin motiiveihin käytettyjen pykälien tapauksissa lähes kaikki tuomioistuinkäsittelyt ovat suljettuja. Tiedon kulkemista ihmisoikeusaktivisteille vaikeuttaa myös lakimiehiin ja vankien sukulaisiin kohdistuva painostus.[[52]](#footnote-52)

## Lähteet

DW (Deutsche Welle) 7.7.2022. *Как в РБ записывают "покаянные" видео с оппозиционерами*. <https://www.dw.com/ru/pokajannye-video-oppozicionerov-v-belarusi-kak-siloviki-ih-delajut/a-62394171> (käyty 8.12.2022).

Maatietopalvelu

2.11.2021. *Valko-Venäjä / Vuoden 2020 presidentinvaalit, viranomaismielenkiinnon kohteena olevat ryhmät, mielenosoittajien tuomiot // Belarus / 2020 presidential election, targeted groups, sentences for protestors*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/513b0a75-b3ac-4a81-b555-c1cd29a2cd53> (käyty 8.12.2022).

21.9.2021. *Valko-Venäjä / Oikeusapu, oikeudenmukainen oikeudenkäynti valittaminen rikosasioissa, vankilaolosuhteet // Belarus / Legal Aid, Fair Trial, Appealing Criminal Cases, Prison Conditions*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/18c5aa10-ba1e-4f85-a14a-978719347160> (käyty 8.12.2022).

11.1.2021. *Valko-Venäjä / Vuoden 2020 presidentinvaalit, oppositioaktivistit, lasten huostaanotto poliittisin motiivein // Belarus / 2020 presidential election, opposition activists, taking children into custody based on political motives.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5f1f48c3-96b1-4fa5-821f-3cc22d19aae2> (käyty 8.12.2022).

OHCHR (Office of the United Nations High Commissioner for Human Rights) 20.7.2022. *A/77/195 Situation of human rights in Belarus*. <https://spring96.org/files/misc/n2243295.pdf> (käyty 8.12.2022).

RFI (Radio France internationale) 25.11.20222. *«Систему нужно подпитывать каждый день»: правозащитник центра «Весна» о новом витке репрессий в Беларуси.* <https://rfi.my/8wD5> (käyty 8.12.2022).

\*\*\*

Белсат (Belsat)

5.12.2022. *Участие в протестах, комментарии и репосты. За что наказывают беларусов?* <https://belsat.eu/ru/news/05-12-2022-uchastie-v-protestah-kommentarii-i-reposty-za-chto-nakazyvayut-belarusov/> (käyty 8.12.2022).

2.10.2022. *Правозащитник: Нет мер, чтобы избежать задержания по возвращении из-за границы, к этому можно только подготовиться*. <https://belsat.eu/ru/news/01-10-2022-pravozashhitnik-net-mer-chtoby-izbezhat-zaderzhaniya-po-vozvrashhenii-iz-za-granitsy-k-etomu-mozhno-tolko-podgotovitsya/> (käyty 8.12.2022).

9.8.2022. *Тысячи заключенных и эмигрантов, сотни «экстремистов»: два года после выборов 2020 года в цифрах*. <https://belsat.eu/ru/news/09-08-2022-tysyachi-zaklyuchennyh-i-emigrantov-sotni-ekstremistov-dva-goda-posle-vyborov-2020-goda-v-tsifrah/> (käyty 8.12.2022).

Вясна (Vjasna)

[päiväämätön]. *ВАЛЕРИЯ ЧЕРНОМОРЦЕВА.* <https://prisoners.spring96.org/ru/person/valeryja-czarnamorcava> (käyty 8.12.2022).

5.12.2022. *Задержания и давление на политзаключенных: хроника преследования 3-5 декабря.* <https://spring96.org/ru/news/110054> (käyty 8.12.2022).

3.12.2022. *Ситуация с правами человека в Беларуси. Ноябрь 2022.* <https://spring96.org/ru/news/110039> (käyty 8.12.2022).

2.12.2022. *Минимум 95 человек отправили за решетку: результаты административного преследования в ноябре.* <https://spring96.org/ru/news/110025> (käyty 8.12.2022).

29.11.2022. *Новые "экстремистские материалы" и задержания: хроника преследования 29 ноября.* <https://spring96.org/ru/news/109988> (käyty 8.12.2022).

24.11.2022. *За участие в послевыборной акции протеста в Минске осудили жительницу Светлогорска.* <https://spring96.org/ru/news/109919> (käyty 8.12.2022).

21.11.2022a. *Возбуждают новые уголовки на осужденных, пополняются списки "экстремистских" материалов: хроника преследования 21 ноября.* <https://spring96.org/ru/news/109920> (käyty 8.12.2022).

21.11.2022b. *Минчанина осудили на 2 года "домашней химии" за участие в протестном Марше.* <https://spring96.org/ru/news/109907> (käyty 8.12.2022).

18.11.2022a. *Музыканта Александра Кухаренко приговорили к двум годам "химии" по "народной" статье*. <https://spring96.org/ru/news/109869> (käyty 8.12.2022).

18.11.2022b. *Два с половиной года колонии присудили активисту Николаю Артюхову за призывы и участие в акциях протеста в 2020 году.* <https://spring96.org/ru/news/109879> (käyty 8.12.2022).

14.11.2022. *Очередное пополнение в "экстремистском" списке, новые уголовные дела: хроника преследования 14 ноября*. <https://spring96.org/ru/news/109801> (käyty 8.12.2022).

10.11.2022. *Хроника политического преследования 9-10 ноября.* <https://spring96.org/ru/news/109735> (käyty 8.12.2022).

7.11.2022. *Задержания ученых, тренера: хроника преследования 6-7 ноября.* <https://spring96.org/ru/news/109707> (käyty 8.12.2022).

4.11.2022. *Задержания и лишение адвокатов лицензий: хроника преследования 3-4 ноября.* <https://spring96.org/ru/news/109677> (käyty 8.12.2022).

2.11.2022a. *Ситуация с правами человека в Беларуси. Октябрь 2022.* <https://spring96.org/ru/news/109645> (käyty 8.12.2022).

2.11.2022b. *Давление на политзаключенных, новые задержания и "экстремистские" материалы: хроника преследования 2 ноября.* <https://spring96.org/ru/news/109647> (käyty 8.12.2022).

31.10.2022. *Трех членов ОГП: Смолякова, Асмоловского и Чернушину — наказали колонией за участие в акции протеста.* <https://spring96.org/ru/news/109608> (käyty 8.12.2022).

28.10.2022. *625 новых "экстремистов", Полк "Погоня" и соцсети Цепкало — экстремистские формирования: преследование 28 октября.* <https://spring96.org/ru/news/109595> (käyty 8.12.2022).

27.10.2022. *Новые задержания и "экстремистские" материалы: хроника преследования 27 октября*. <https://spring96.org/ru/news/109585> (käyty 8.12.2022).

26.10.2022a. *"Экстремистская" художественная литература и новые задержания: хроника преследования 25-26 октября дополнено.* <https://spring96.org/ru/news/109569> (käyty 8.12.2022).

26.10.2022b. *В Минске политзаключенную пару осудили за участие в Маршах.* <https://spring96.org/ru/news/109573> (käyty 8.12.2022).

21.10.2022. *"Специальное производство" для Координационного совета, задержания за передачу данных: хроника преследования 21 октября.* <https://spring96.org/ru/news/109501> (käyty 8.12.2022).

18.10.2022. *Задержание адвокатки по "делу Автуховича", актера, жены политзаключенного: преследование 17-18 октября.* <https://spring96.org/ru/news/109452> (käyty 8.12.2022).

9.10.2022. *Гродненца осудили к 2,5 годам "химии" за участие в "Марше единства". На суде у него спрашивали про письма политзаключённым.* <https://spring96.org/ru/news/109354> (käyty 8.12.2022).

4.10.2022. *Ситуация с правами человека в Беларуси. Сентябрь 2022.* <https://spring96.org/ru/news/109294> (käyty 8.12.2022).

Зеркало (Zerkalo)

10.11.2022. *Силовики опубликовали «покаянные» видео задержанных доктора биологических наук и его жены.* <https://news.zerkalo.io/life/25812.html?c> (käyty 8.12.2022).

16.8.2022. *В 2022-м белорусов массово задерживают за акции протеста в 2020-м — вероятно, в этом помогает программа Kipod. Поговорили с ее разработчиками*. <https://news.zerkalo.io/life/19843.html?c> (käyty 8.12.2022).

4.8.2022. *Силовики задерживают людей, вернувшихся в Беларусь. Спросили представителя BYPOL, как узнать, что человек находится в зоне риска.* <https://news.zerkalo.io/life/19290.html> (käyty 8.12.2022).

Медиазона (Mediazona) 10.3.2021. *Шпаргалка по химии. Как не запутаться в видах уголовного наказания*. <https://mediazona.by/article/2021/03/10/chemistry> (käyty 8.12.2022).

Хартыя’97 (Hartija’97)

6.11.2022. *В Беларуси арестованы 71-летний академик-биолог и его жена 30*. <https://charter97.org/ru/news/2022/11/6/523104/> (käyty 8.12.2022).

12.8.2021. *How Belarusians United with the Help of Courtyard Chats.* <https://charter97.org/en/news/2021/8/12/432903/> (käyty 8.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 2.11.2021. [↑](#footnote-ref-1)
2. Maatietopalvelu 21.9.2021. [↑](#footnote-ref-2)
3. Maatietopalvelu 11.1.2021. [↑](#footnote-ref-3)
4. OHCHR 20.7.2022, s. 9. [↑](#footnote-ref-4)
5. Зеркало 16.8.2022. [↑](#footnote-ref-5)
6. Зеркало 16.8.2022; Зеркало 4.8.2022. [↑](#footnote-ref-6)
7. Белсат 2.10.2022. [↑](#footnote-ref-7)
8. Вясна 4.10.2022. [↑](#footnote-ref-8)
9. Вясна 2.11.2022a. [↑](#footnote-ref-9)
10. Вясна 3.12.2022. [↑](#footnote-ref-10)
11. Вясна 2.12.2022. [↑](#footnote-ref-11)
12. Белсат 5.12.2022. [↑](#footnote-ref-12)
13. DW 7.7.2022. [↑](#footnote-ref-13)
14. Белсат 5.12.2022. [↑](#footnote-ref-14)
15. RFI 25.11.2022. [↑](#footnote-ref-15)
16. Белсат 9.8.2022. [↑](#footnote-ref-16)
17. OHCHR 20.7.2022, s. 9. [↑](#footnote-ref-17)
18. Хартыя’97 12.8.2021. [↑](#footnote-ref-18)
19. Вясна 5.12.2022. [↑](#footnote-ref-19)
20. Ibid. [↑](#footnote-ref-20)
21. Вясна 29.11.2022. [↑](#footnote-ref-21)
22. Вясна 7.11.2022. [↑](#footnote-ref-22)
23. Вясна 4.11.2022. [↑](#footnote-ref-23)
24. Вясна 2.11.2022b. [↑](#footnote-ref-24)
25. Вясна 21.11.2022a. [↑](#footnote-ref-25)
26. Вясна 10.11.2022; Зеркало 10.11.2022. [↑](#footnote-ref-26)
27. Хартыя’97 6.11.2022. [↑](#footnote-ref-27)
28. Вясна 28.10.2022. [↑](#footnote-ref-28)
29. Вясна 27.10.2022. [↑](#footnote-ref-29)
30. Вясна 2.11.2022a. [↑](#footnote-ref-30)
31. Вясна 14.11.2022. [↑](#footnote-ref-31)
32. Вясна 18.10.2022. [↑](#footnote-ref-32)
33. Вясна 18.10.2022; Вясна [päiväämätön]. [↑](#footnote-ref-33)
34. Вясна 18.10.2022. [↑](#footnote-ref-34)
35. Вясна 21.10.2022. [↑](#footnote-ref-35)
36. Ibid. [↑](#footnote-ref-36)
37. Вясна 26.10.2022a. [↑](#footnote-ref-37)
38. Ibid. [↑](#footnote-ref-38)
39. Henkilöt, jotka on tuomittu vapaudenrajoitukseen avotyyppiseen rangaistuslaitokseen, suorittavat tuomionsa asuntoloita muistuttavissa rakennuksissa ja tekevät töitä rangaistuslaitoksen ulkopuolella. Vangittuja valvotaan, ja heidän tulee noudattaa rangaistuslaitoksen sisäisiä sääntöjä. Lähde: Медиазона 10.3.2021. [↑](#footnote-ref-39)
40. Вясна 3.12.2022; Вясна 18.11.2022a. [↑](#footnote-ref-40)
41. Henkilöt, jotka on tuomittu vapaudenrajoitukseen ilman määräämistä avotyyppiseen rangaistuslaitokseen, suorittavat tuomionsa kotonaan asuen. Tuomitulla tulee olla vakituinen työpaikka tai yritystoimintaa. Tuomittu saa poistua kotoaan vain tiettyinä aikoina, ja hänen tulee ilmoittautua poliisille säännöllisesti. Hänen kotiinsa voidaan tehdä tarkastus milloin vain. Tuomittu ei saa juoda alkoholia eikä vierailla viihdepaikoissa tai muissa paikoissa, joissa myydään alkoholia. Lähde: Медиазона 10.3.2021. [↑](#footnote-ref-41)
42. Вясна 3.12.2022; Вясна 24.11.2022. [↑](#footnote-ref-42)
43. Вясна 3.12.2022; Вясна 18.11.2022b. [↑](#footnote-ref-43)
44. Вясна 3.12.2022; Вясна 21.11.2022b. [↑](#footnote-ref-44)
45. Вясна 2.11.2022a; Вясна 31.10.2022. [↑](#footnote-ref-45)
46. Вясна 2.11.2022a; Вясна 26.10.2022b. [↑](#footnote-ref-46)
47. Вясна 2.11.2022a; Вясна 9.10.2022. [↑](#footnote-ref-47)
48. Вясна 2.11.2022a. [↑](#footnote-ref-48)
49. Зеркало 4.8.2022. [↑](#footnote-ref-49)
50. Ibid. [↑](#footnote-ref-50)
51. Белсат 2.10.2022. [↑](#footnote-ref-51)
52. RFI 25.11.2022. [↑](#footnote-ref-52)